昔與微之在朝日同蓄休退之心迨今十年淪落老人追尋前約且結後期
作者：白居易
朝代：唐

paragraphs: 往子爲御史，伊余忝拾遺。
皆逢盛明代，俱登清近司。
予繫玉爲佩，子曳繡爲衣。
從容香煙下，同侍白玉墀。
朝見寵者辱，暮見安者危。
紛紛無退者，相顧令人悲。
宦情君早厭，世事我深知。
常於榮顯日，已約林泉期。
況今各流落，身病齒髮衰。
不作臥雲計，攜手欲何之。
待君女嫁後，及我官滿時。
稍無骨肉累，粗有漁樵資。
歲晚青山路，白首期同歸。